অনশনের ‘ম্যাজিক ফিগার’ ২৬ দিন ছুঁয়েই ফেললেন সারদা-কাণ্ডে ধৃত সাংসদ কুণাল ঘোষ। আর তাঁর ঘনিষ্ঠেরা দাবি করলেন, ‘তাৎপর্যপূর্ণ’ এই দিনে কুণালের শারীরিক পরীক্ষা নিয়ে এস এস কে এমের চিকিৎসকদলের সঙ্গে ‘বাদানুবাদে’ জড়িয়ে পড়েছেন প্রেসিডেন্সি জেলের সুপার দেবাশিস চক্রবর্তী।
সিঙ্গুর-আন্দোলনের সময় ধর্মতলায় টানা ২৬ দিন অনশন করেছিলেন তৎকালীন বিরোধীনেত্রী মমতা বন্দ্যোপাধ্যায়। কুণাল-ঘনিষ্ঠদের দাবি, দশদফা দাবিতে তাঁর অনশন ২০ দিনের গণ্ডি ছাড়াতেই তা ভাঙতে ‘তৎপর’ হয়েছিল প্রশাসন। এদিন কুণাল-ঘনিষ্ঠেরা দাবি করেন, দুপুরে চিকিৎসক আভাস রায়ের নেতৃত্বে এস এস কে এমের প্রতিনিধিরা প্রেসিডেন্সি জেলে আসেন। জেল হাসপাতালের ৫ নম্বর ওয়ার্ডের আবাসিক কুণালের কাছে যেতেই তিনি চিকিৎসকদের ফিরে যেতে বলেন। তাঁর বক্তব্য, মদন মিত্রকে যে হাসপাতালের চিকিৎসকেরা ‘ফিট সার্টিফিকেট’ দিয়েছেন, তাঁদের কাছে চিকিৎসা করাবেন না। সাংসদের ঘনিষ্ঠদের দাবি, চিকিৎসকেরা ফিরে যাওয়ার সময়েই সুপারের সঙ্গে ‘বাদানুবাদে’র সূত্রপাত। সুপার দেবাশিস চিকিৎসক আভাস রায়কে জানান, আবাসিকের শারীরিক পরীক্ষা করতেই হবে! আভাস বলেন, আবাসিক না চাইলে জেলের আইন অনুযায়ী তাঁরা জোর করতে পারেন না। কুণালের ঘনিষ্ঠদের দাবি, কথা-কাটাকাটির জেরে অন্য বন্দিরাও চলে আসেন। সুপার অনড় থাকায় শেষপর্যন্ত কুণালের শারীরিক পরীক্ষা করেন চিকিৎসকেরা। পরে জেল সুপার বলেন, ‘‘আমরা সরকারি কর্মচারী। একে অপরকে দায়িত্ব বোঝাতে যেটুকু কথাবার্তা হওয়া প্রয়োজন, তা-ই হয়েছে। এটা বাদানুবাদ কি না, বলতে পারব না।’’ তবে কুণাল যে পরীক্ষা করাতে চাইছিলেন না, তা মেনে নিয়েছেন তিনি। সকালে শ্বাসকষ্ট শুরু হওয়ায় অক্সিজেন দেওয়া হয়েছে কুণালকে। পেটে ব্যথাও রয়েছে তাঁর।